 **DOROG VÁROS POLGÁRMESTERE**

 2510 DOROG BÉCSI ÚT 79-81. TF.: 06 33 431 299 FAX.: 06 33 431 377 E-MAIL : PMESTER@DOROG.HU

**ELŐTERJESZTÉS**

Dorog Város Önkormányzat Képviselő-testületének

2024. november 15-én tartandó ülésére

**Tárgy:** Jelentés a lejárt határidejű határozatok végrehajtásáról és a két ülés közötti időben hozott döntésekről, fontosabb eseményekről

**Lejárt határidejű határozatok**

74/2024.(VI.21.) sz. Képviselő-testületi határozat – Ingatlan csereszerződés – megtörtént

76/2024.(VI.21.) sz. Képviselő-testületi határozat - Kiszolgáló utak megvalósítását biztosító szabályozási vonalak kötelező felülvizsgálata – megtörtént

77/2024.(VI.21.) sz. Képviselő-testületi határozat - Pedagógusnapi és kulturális támogatás - megtörtént

79/2024.(VI.21.) sz. Képviselő-testületi határozat – Dorogi Petőfi Sándor óvoda intézményvezetői pályázat elbírálása – megtörtént

89/2024.(IX.12.) sz. Képviselő-testületi határozat – Nipl Stefánia Uszoda jegyárainak meghatározása – megtörtént

92/2024.(X.18.) sz. Képviselő-testületi határozat – Társadalmi megbízatású alpolgármesternek Jászberényi Károly megválasztása – megtörtént

93/2024.(X.18.) sz. Képviselő-testületi határozat - Társadalmi megbízatású alpolgármesternek Nagy Attila megválasztása – megtörtént

107/2024.(X.18.) sz. Képviselő-testületi határozat – Polgármester illetményének és költségtérítésének megállapítása – megtörtént

108/2024.(X.18.) sz. Képviselő-testületi határozat – Alpolgármesterek tiszteletdíjának és költségtérítésének megállapítása – megtörtént

**Jegyzői tájékoztató**

Tájékoztatom a Képviselő-testületet, hogy Magyarország helyi önkormányzatairól szóló 2011. évi CLXXXIX. tv. 38. § (4) bekezdésben foglaltaknak megfelelően a Képviselő-testület tagjai igazolták a köztartozásmentes adózói adatbázisba történő bejelentkezésüket.

A Mötv 39. § (1) bekezdésének megfelelően a Képviselő-testület tagjai vagyonnyilatkozatot tettek.

**Két ülés közötti események**

**Városüzemeltetés:**

**Közterületek üzemeltetése**

* Üzembe behelyezésre került a Dorogi Égetőmű Környezetfejlesztő Alapítvány által Dorog Város Önkormányzatának ajándékozott Egholm City Ranger 2260 takarítógép, mely a város közterület tisztítási munkálataiban nyújt segítséget.
* Elkészült az Ipari Park felszíni vízelvezetését szolgáló nyílt árok tisztítása.
* Az Iskola utcában a Petőfi Iskola és a Sportcsarnok között, forgalom csillapító gyalogátkelőhely került kialakításra.
* A közterületi hulladékgyűjtési munkákat, valamint az, őszi zöldfelületi karbantartási munkálatokat a városban ütemezetten végezzük.
* A gépi és kézi úttisztítási munkálatok folyamatosak.
* A közterületi csapadék víznyelő aknák tisztítása a P+R parkolóban, és a város több pontján megtörténtek.
* A közterületi padok helyreállítási munkálatait folyamatosan végezzük.
* A városi szökőkutak, csepegtető öntözőrendszerek téliesítési munkái megkezdődtek.
* A városi útellenőr felmérése alapján a sérült, megrongálódott közlekedési táblák cseréje folytatódik.

**Önkormányzati intézmények**

* A Zrínyi Óvoda és a Dorogi Rendőrkaptányság közötti balesetveszélyes kerítés elbontásra került és új, térhálórácsos kerítés került megépítésre.
* A Hősök térén a „Hűségnyilatkozat” emlékmű feliratai felújításra kerültek.
* Az Eötvös Iskolában, az intézmény fenntartójával egyeztetve, a fűtési rendszer javítására került sor.

**Közvilágítás**

* Az E-on felé jeleztük az aktuális közvilágítási hibákat.

**Pénzügy szakterülete:**

A 368/2011. (XII.31.) kormányrendelet 169. § szerint elkészítettük az önkormányzat, nemzetiségi önkormányzatok, a polgármesteri hivatal, az önkormányzat 8 intézményének, valamint Dorog és Térsége Szociális Alapellátó Szolgálatnak, a Dorogi Többcélú Kistérségi Társulásnak a 2024. 09. havi időközi költségvetési jelentését, valamint a 2024. III. negyedévi mérlegjelentését, amit határidőre továbbítottunk a MÁK felé.

Adatot szolgáltattunk az Állami Számvevőszék számára az Önkormányzat gazdasági helyzetére, gazdálkodására vonatkozóan.

Határidőben elkészítettük a Központi Statisztikai Hivatal számára a III. negyedéves beruházási statisztikai jelentéseket a Polgármesteri Hivatal, az Önkormányzat és a Nemzetiségi Önkormányzatok vonatkozásában.

A Magyar Állam tulajdonában lévő Dorog, 1071 helyrajzi számú felvett, közterület megnevezésű (Csolnoki út), 2076 m2 területű ingatlan 1/1 tulajdoni hányadának ingyenes önkormányzati tulajdonba adta. Az ingatlant az önkormányzat a Magyarország helyi önkormányzatairól szóló 2011. CLXXXIX. törvény 13. § (1) bekezdés 2. pontjában a településüzemeltetés feladatainak ellátása érdekében kívánta tulajdonba venni és helyi közlekedési célra felhasználni.

**Városfejlesztés szakterülete:**

TOP\_PLUSZ pályázatok:

* A TOP\_PLUSZ-1.1.3-20-KO1-2022-00004 azonosítószámú, Dorogi Bányász Emlékmű-Kilátó kialakítása a Kálvária dombon című pályázat műszaki tartalmát képező kilátó kialakítási munkái jó ütemben haladnak. A torony átalakítási munkái legkésőbb a jövő hónap közepéig befejeződnek.
* A TOP\_PLUSZ-1.2.1-21-KO1-2022-00029 azonosítószámú, Belterületi zöldinfrastruktúra fejlesztése Dorogon című pályázat előkészítő munkái (tanulmányok, tervezés) elkészültek.

A Gáthy Zoltán Városi Könyvtár gázfűtésre történő átállásának munkái befejeződtek.

Folyamatban van a polgármesteri hivatal gázfűtésre történő átállásának munkái.

Befejeződött a MÁV vasútállomás és Mária utca közötti járda építési munkája.

A Petőfi Sándor Óvoda földszinti, utcafronti vizesblokkjának teljeskörű felújítása elkészült.

**Emberi erőforrás szakterülete:**

Városunk építészeti értékeivel ismerkedhettek meg október 12-én a Városi Nyugdíjas Egyesület által, a Dorog40 programsorozat keretében szervezett városi séta alkalmával az érdeklődők. A sétát Dankó Kristóf főépítész vezette.

A Dorogi Kerékpáros Egyesület október 5-én tartotta meg a Bringás Fiesta elnevezésű rendezvényüket az Otthon téren. A felvonulás előtt dr. Tittmann János polgármester köszöntötte a megjelenteket, majd elismerése jeléül átadta az egyesület vezetőjének, Farda Zsuzsának a "100 éves kapu" makettjét.

Immáron harmadszor kapott a Dorogi Hétszínvirág Óvoda pályázata kedvező elbírálást a Tyco Electronics Hungary Kft. civil szervezetek számára kiírt pályázatán. Ahogyan az előzőekben, úgy idén is az óvoda udvari játékparkjának bővítésére fordította az intézmény az elnyert összeget.

Október 16-án a vármegyei önkormányzat szervezésében a TOP\_PLUSZ-3.1.3-23 „Helyi Humán fejlesztések” pályázat felhívásának bemutató workshopja volt a járás polgármestereinek a Dorogi József Attila Művelődési Ház konferenciatermében.

Megalakult az új képviselő-testület 2024. október 14-én a művelődési házban.

Október 14-én tartotta alakuló ülését a Dorogi Német Nemzetiségi Önkormányzat.

Megtartotta alakuló ülését a Dorogi Roma Nemzetiségi Önkormányzat és a Dorogi Szlovák Nemzetiségi Önkormányzat október 16-án.

Dorog Város Önkormányzata október 23-án megemlékezést tartott az 1956-os forradalom és szabadságharc 68. évfordulója alkalmából a Hősök terén. A Petőfi Sándor Általános Iskola színjátszó körének tagjai előadták a Puskák és Puskásék című műsort. A gyerekek felkészítő tanára Bogár-Bódi Bernadett volt. Az '56-os emlékkőnél koszorút helyezett el Erős Gábor, térségünk országgyűlési képviselője, dr. Szerencsés Gergely, a vármegyei közgyűlés alelnöke, Dorog Város Önkormányzatának nevében dr. Tittmann János polgármester, Jászberényi Károly és Nagy Attila alpolgármesterek. A nemzetiségi önkormányzatok mellett, városunk intézményei, a Dorogi Rendőrkapitányság, számos civil szervezet, a pártok és a cégek vezetői emlékeztek meg az emlékkőnél.

A közbiztonságról egyeztettek november 4-én a Dorogi Rendőrkapitányságon. A Járási Közbiztonsági Egyeztető Fórumon polgármesterek, polgárőr egyesületek és a járási hivatalok képviselői, a dorogi és esztergomi rendőri vezetők vettek részt.

Dorog, 2024. november 6.

 Dr. Tittmann János s.k.

 polgármester